‘The Bold and the Beautiful’ nie meer op die kassieKatherine Kelly Lang vertolk sedert 1987 die rol van Brooke Logan in ‘The Bold and the Beautiful’. (Foto: Facebook via The Bold and the Beautiful) Die SAUK het aangekondig dat die gewilde Amerikaanse sepie, The Bold and the Beautiful, vanaf Maandag 4 Maart nié meer op SABC3 uitgesaai sal word nie. Die SAUK het in ŉ mediaverklaring gesê dié besluit is geneem nadat die kanaal bevind het dit is nie meer finansieel haalbaar om die program uit te saai nie en dat die SAUK moet verseker hy saai programme uit wat aanklank by sy gehoor vind. The Bold and the Beautiful word vervang deur ŉ plaaslike nuus- en aktualiteitsprogram, Democracy Gauge, wat om 17:30 uitgesaai sal word. ŉ Nuwe plaaslike sitkom, getiteld Taryn and Sharon, sal om 18:00 volg en daarna die plaaslike drama, Keeping Score, om 18:30. “In reaksie op die finansiële uitdagings wat die SAUK in die gesig staar, het die kanaal besluit om ŉ programmeringstrategie te implementeer wat verseker dat dit boeiende en vermaaklike programme waarby die gehoor aanklank vind, uitsaai,” lui die mediaverklaring. “SABC3 wil ook die publiek gerus stel dat die kanaal se ontwikkeling, kykers en belanghebbendes deurlopend belangrik bly.” The Bold and the Beautiful word reeds die afgelope 21 jaar, sedert September 1997, deur die SAUK uitgesaai. “Die SAUK wil graag al die kykers bedank wat hul onwrikbare ondersteuning aan dié program gewys het sedert sy aanvang.”